Akademický senát

Slovenskej technickej univerzity v Bratislave

25.05.2020

**Návrh na zmenu názvu Fakulty architektúry STU**

Predkladá: **prof. Ing. Miroslav Fikar, DrSc.**

 rektor

Vypracoval: **JUDr. Marcel Michalička**

 Právny a organizačný útvar

Zdôvodnenie: Postup podľa § 9 ods. 1 písm. a) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov na základe návrhu dekana Fakulty architektúry STU na zmenu názvu fakulty.

Návrh uznesenia: Akademický senát Slovenskej technickej univerzity v Bratislave schvaľuje návrh rektora na zmenu názvu Fakulty architektúry Slovenskej technickej univerzity v Bratislave na Fakulta architektúry a dizajnu Slovenskej technickej univerzity v Bratislave s účinnosťou 01.09.2020.

**Dôvodová správa**

1. Dňa 23.01.2020 bol rektorovi Slovenskej technickej univerzity v Bratislave (ďalej len „STU“) doručený list dekana Fakulty architektúry STU s návrhom na zmenu názvu Fakulty architektúry STU.
2. Podľa uvedeného návrhu by mal nový názov fakulty znieť:

**Fakulta architektúry a dizajnu STU**,

skratka: FAD,

anglický ekvivalent: Faculty of Architecture and Design.

1. Zmena názvu Fakulty architektúry STU vychádza z Dlhodobého zámeru Fakulty architektúry STU na roky 2019 – 2022 a z uskutočnenej vnútrofakultnej diskusie, bola odporučená uznesením Kolégia dekana Fakulty architektúry STU zo dňa 30.10.2019 a bez pripomienok vzatá na vedomie Akademickým senátom Fakulty architektúry STU dňa 05.11.2019.
2. Dôvodom zmeny názvu Fakulty architektúry STU na Fakulta architektúry a dizajnu STU je skutočnosť, že dizajn je už viac ako 30 rokov (od roku 1986) integrálnou súčasťou tvorivej a odbornej činnosti na Fakulty architektúry STU. V súčasnosti je dizajn neoddeliteľnou súčasťou vzdelávacej, vedecko-výskumnej a inej tvorivej činnosti fakulty a výsledky v tejto oblasti sú rovnocenné s oblasťou architektúry a urbanizmu. Fakulta architektúry STU v súčasnosti poskytuje vzdelávanie v študijnom programe dizajn vo všetkých stupňoch štúdia a má akreditované práva uskutočňovať habilitačné a inauguračné konania v tejto oblasti.
3. Podľa ustanovenia § 9 ods. 1 písm. a) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov: *Akademický senát verejnej vysokej školy schvaľuje návrh rektora na zriadenie, zlúčenie, splynutie, rozdelenie, zrušenie,* ***zmenu názvu*** *alebo zmenu sídla verejnej vysokej školy a* ***fakulty*** *verejnej vysokej školy*.
4. Návrh na zmenu názvu Fakulty architektúry STU bol prerokovaný vo Vedení STU dňa 17.02.2020 a v Kolégiu rektora dňa 06.04.2020.
5. Spolu s návrhom na zmenu názvu Fakulty architektúry STU je na schválenie Akademickému senátu STU predložený aj návrh dodatku k Organizačnému poriadku STU, ktorý bude reflektovať práve zmenu názvu Fakulty architektúry STU.
6. Zmena názvu Fakulty architektúry STU na Fakulta architektúry a dizajnu STU bude účinná od 01.09.2020.
7. V období medzi schválením zmeny názvu Fakulty architektúry STU Akademickým senátom STU a nadobudnutím jej účinnosti bude dekan Fakulty architektúry STU zaviazaný zabezpečiť zapracovanie tejto zmeny vo všetkých interných dokumentoch Fakulty architektúry STU ako aj v označení budov a ostatných zariadení v pôsobnosti Fakulty architektúry STU.